‘Tintin’-kunswerk kan nuwe veilingrekord laat spatHergé se oorspronklike kunswerk met India-ink, waterverf en gouache op papier vir die oorspronklike voorblad van die album Le Lotus Blue (The Blue Lotus) in 1936. (Foto: Artcurial/Hergé/Moulinsart/Barnebys.com) ‘n Oorspronklike kunswerk deur Tintin-skepper Hergé kan moontlik Donderdag ŉ nuwe rekord opstel vir die verkope van ŉ strokiesprent wanneer dit in Parys, Frankryk, op ‘n aanlyn veiling aangebied sal word. Afslaersgroep Artcurial beraam dat die kunswerk vir tussen €2,2 en €2,8 miljoen (sowat R52 miljoen) sal verkoop ondanks duidelike voumerke. Die veiling sou aanvanklik in November plaasgevind het. Tintin het in 2014 die vorige rekord vir die verkope van ŉ strokiesprent opgestel toe ŉ dubbelbladsy-inkskets, wat gedien het as ŉ binneblad vir Tintin-volumes wat van 1937 tot 1958 gepubliseer is, vir €2,65 miljoen (sowat R50 miljoen) verkoop is. Die klein kunswerk wat Donderdag te koop is, is 34 cm groot. In die kunswerk verskyn Tintin en sy hond Snowy wat uit ŉ porseleinbotteltjie voor ŉ dreigende Chinese draak te voorskyn kom. Volgens Artcurial was dit oorspronklik bedoel vir die voorblad van The Blue Lotus (1936), maar dit was volgens die uitgewer te duur om te kopieer en dus is ŉ vereenvoudigde weergawe van dieselfde toneel uiteindelik gebruik. Die volume, die vyfde in die Tintin-reeks, word beskou as ŉ mylpaal in Hergé se ontwikkeling van die karakter, met sy meer dinamiese en realistiese storielyn saam met sy foutlose kunswerk. In 2016 is ŉ oorspronklike tekening uit die Tintin-boek Explorers on the Moon verkoop vir €1,55 miljoen (sowat R28 miljoen), ŉ rekord vir ŉ enkele bladsy uit ŉ strokiesprentboek. Die Belgiese kunstenaar Hergé, wie se regte naam George Remi was, het sowat 230 miljoen Tintin-albums verkoop ten tyde van sy dood in 1983. Volgens die eienaars – erfgename van die Tintin-uitgewer Louis Casterman – was die kunswerk wat Donderdag te koop is ŉ geskenk van Hergé aan Casterman se seun, wat dit opgevou in ŉ laai gebêre het. Ander kenners trek dit egter in twyfel en sê die tekening is moontlik deur Hergé self opgevou toe hy dit na sy uitgewers gepos het. “Die teorie dat dit ŉ geskenk vir ŉ kind was, is ongehoord,” het Benoit Peeters, ŉ Hergé-kenner wat die kunstenaar se biografie geskryf het, in September aan die Franse dagblad Le Monde gesê. “Wat meer waarskynlik is, is dat Hergé dit nooit teruggevra het nie en dit toe aan Casterman se seun gegee is.” Nick Rodwell, die Britse eggenoot van Hergé se tweede vrou en regtehouer Fanny Vlamynck, het gesê die kunswerk behoort na regte in die Hergé-museum in België. Volgens Philippe Goddin, voormalige sekretaris-generaal van die Hergé-stigting, nou genaamd Studios Hergé, is Casterman se bewering dat die kunswerk ŉ geskenk was “hoogs verdag”. “Die Castermans het egter niks verkeerd gedoen deur dit op veiling te plaas nie. Hulle glo in die legende wat hulle pa oorgedra het,” het Goddin aan AFP gesê. Tintin se avonture vermaak al sedert die 1930’s wêreldwyd mense van alle ouderdomme.